<classify> SPIKA wa Bunge, Job Ndugai amesema huko nyuma taifa halikunufaika na rasilimali za madini kwa kuwa sekta hiyo haikuwa ajenda ya kitaifa. Madini yaliachwa kwa wabunge ambapo rasilimali hiyo inapatikana kwenye maeneo yao, haikuwa ajenda ya taifa, wengine walizungumzia zaidi masuala yanayowagusa kama korosho, pamba na mambo mengine, nashukuru tumefanya mabadiliko na sasa matokeo yameanza kuonekana, alisema Spika Ndugai.Spika Ndugai aliyasema mwishoni mwa wiki, wakati akifungua semina iliyoandaliwa na Wizara ya Madini kwa lengo la kutoa elimu ili kupata uelewa wa sekta ya madini kwa Wajumbe wa Kamati ya Kudumu ya Bunge ya Nishati na Madini na baadhi ya Wenyeviti wa Kamati wanaohudhuria semina ya siku mbili jijini hapa.Alisema kwa mwelekeo wa sasa, serikali imefika mahali ambapo manufaa ya rasilimali hiyo yameanza kuonekana kutokana na mageuzi makubwa yanayofanywa na Rais John Magufuli.Alisema, awali, ikijulikana kama Wizara ya Nishati na Madini ilikuwa ni kazi hata kwa bunge hilo kupitisha bajeti ya wizara hiyo kutokana na kwamba, sekta zote mbili nishati na madini hazikuwa zikilinufaisha taifa na kusema, kulikuwa na kutokuridhika na sekta zote na hususan madini, kama taifa tulikuwa hatupati haki yetu tuliyoistahili.Kutokana na hali hiyo, Spika Ndugai aliwataka wabunge na wananchi kuunga mkono jitihada zinazofanywa na Rais Magufuli kwa kuwa mchango wa sekta ya madini katika uchumi wa taifa utasaidia kusogeza mbele maendeleo ya taifa na watu wake.Aidha, aliwataka viongozi wote waliobeba dhamana ya kusimamia sekta husika kuhakikisha wanaichukulia dhamana waliyopewa kwa uzito wa kipekee ili kuliwezesha taifa kufanana na nchi nyingine ambazo zimeendelea kutokana na rasilimali madini.Pia, alipongeza mabadiliko yanayofanywa na Shirika la Madini la Taifa STAMICO na kueleza kwamba anafurahi kusikia imekuwa mpya tofauti na ilivyokuwa hapo awali.Akizungumzia kamati mbili zilizoundwa na Bunge kuchunguza biashara ya madini ya Tanzanite na Almasi, alisema zilifanya kazi nzuri na kwamba bunge litaendelea kuishauri serikali ili kuhakikisha sekta ya madini inazidi kuchangia zaidi katika uchumi wa taifa.Alisema ripoti hizo za kamati hizo zilipokewa vizuri na serikali na juhudi zilizochukuliwa zimewezesha uanzishwaji wa masoko ya madini huku Stamico ikifanya mabadiliko makubwa.Kwa upande wake, Waziri wa Madini, Doto Biteko akizungumza katika semina hiyo, alisema sekta ya madini ni muhimu kwa uchumi wa Taifa la Tanzania na kusema, mchango wa taifa umeendelea kuongezeka mfano katika mwaka 2017, sekta hiyo ilichangia asilimia 4.8 kwenye pato la taifa ikilinganishwa na asilimia 4.0 ya mwaka 2015.Akizungumzia ukuaji wa sekta hiyo, Biteko alisema umeongeza kutoka asilimia 9.0 katika mwaka 2015 hadi kufikia 17.5 mwaka 2017, na kusema mafanikio hayo yametokana na juhudi za serikali za kuhakikisha sekta hiyo inachangia zaidi.  <topic>: KITAIFA 